作者:杜甫
標題:四松
內容:四松初移時，大抵三尺強。別來忽三載，離立如人長。會看根不拔，莫計枝凋傷。幽色幸秀髮，疏柯亦昂藏。所插小藩籬，本亦有堤防。終然掁撥損，得吝千葉黃。敢為故林主，黎庶猶未康。避賊今始歸，春草滿空堂。覽物歎衰謝，及茲慰淒涼。清風為我起，灑面若微霜。足以送老姿，聊待偃蓋張。我生無根帶，配爾亦茫茫。有情且賦詩，事蹟可兩忘。勿矜千載後，慘澹蟠穹蒼。